DOI: 10.14457/tu.the.2014.537
title: ลักษณะทางจิต ภาวะผู้นำเชิงจริยธรรม และบรรยากาศองค์การ ที่ส่งผลต่อพฤติกรรมการทำงานตามค่านิยมสร้างสรรค์ของข้าราชการตำรวจนครบาล

description: การวิจัยในครั้งนี้มีวัตถุประสงค์เพื่อศึกษาความสัมพันธ์ของปัจจัยที่ส่งผลต่อพฤติกรรมการทำงานตามค่านิยมสร้างสรรค์ของข้าราชการตำรวจนครบาล และสร้างสมการในการพยากรณ์พฤติกรรมการทำงานตามค่านิยมสร้างสรรค์ของข้าราชการตำรวจนครบาลกลุ่มตัวอย่างคือข้าราชการตำรวจนครบาลสังกัดกองบังคับการตำรวจนครบาล 1-9 กองบัญชาการตำรวจนครบาลจำนวน 409 คน เก็บข้อมูลด้วยแบบสอบถาม ตรวจสอบคุณภาพแบบสอบถาม โดยตรวจสอบความตรงเชิงเนื้อหาด้วยวิธีหาค่าดัชนีความสอดคล้อง (Index of Item Objective Congruence: IOC) ตรวจสอบความตรงเชิงโครงสร้างด้วยวิธีการวิเคราะห์องค์ประกอบเชิงสำรวจ (Exploratory Factor Analysis: EFA) และตรวจสอบความเที่ยงด้วยคำนวณค่าสัมประสิทธิ์แอลฟ่าครอนบาค (Cronbach‘s Alpha Coefficient) สถิติที่ใช้ในการวิเคราะห์ได้แก่ ความถี่ ร้อยละ ค่าเฉลี่ย ส่วนเบี่ยงเบนมาตรฐานการทดสอบค่าสัมประสิทธิ์สหสัมพันธ์แบบเพียร์สัน (Pearson’s Correlation coefficient) และวิเคราะห์ด้วยสมการถดถอยพหุคูณเชิงเส้นตรง (Multiple Linear Regression Analysis) ด้วยวิธี Stepwise ผลการวิจัยพบว่าปัจจัยที่มีความสัมพันธ์กับพฤติกรรมการทำงานตามค่านิยมสร้างสรรค์ของข้าราชการตำรวจนครบาลมีดังนี้ ปัจจัยภาวะผู้นำเชิงจริยธรรม (r=.621) ปัจจัยทุนทางจิตวิทยาเชิงบวก (r=.592) ปัจจัยบรรยากาศองค์การด้านโครงสร้างและระบบองค์การ (r=.634) ปัจจัยการรับรู้ความสามารถในตนเองจากประสบการณ์และการสังเกตตัวแบบ (r=.527) ปัจจัยความฉลาดทางจริยธรรมด้านความรับผิดชอบ  เห็นอกเห็นใจ  และการให้อภัย (r=.653) ปัจจัยบรรยากาศองค์การด้านความผูกพันต่อองค์การ  (r=.639) ปัจจัยบรรยากาศองค์การด้านความอบอุ่นและการสนับสนุน (r =.633) ปัจจัยการรับรู้ความสามารถในตนเองด้านสภาวะทางร่างกายและอารมณ์  (r=.471) และ ปัจจัยบรรยากาศองค์การด้านความรับผิดชอบต่องาน (r=.545) ในขณะที่ปัจจัยที่สามารถนำมาใช้พยากรณ์พฤติกรรมการทำงานตามค่านิยมสร้างสรรค์ สามารถร่วมกันพยากรณ์พฤติกรรมการทำงานตามค่านิยมสร้างสรรค์ได้อย่างมีนัยสำคัญทางสถิติที่ 0.05 ร้อยละ 68.2 สามารถเขียนสมการพยากรณ์ได้ดังนี้ พฤติกรรมการทำงานตามค่านิยมสร้างสรรค์ =.511+.267 (ปัจจัยความฉลาดทางจริยธรรมด้านความรับผิดชอบ เห็นอกเห็นใจและการให้อภัย) +.242 (ปัจจัยบรรยากาศองค์การด้านความผูกพันต่อองค์การ) +.171 (ปัจจัยบรรยากาศองค์การด้านโครงสร้างและระบบองค์การ) +.120 (ปัจจัยบรรยากาศองค์การด้านความอบอุ่นและการสนับสนุน) +.090 (ปัจจัยทุนทางจิตวิทยาเชิงบวก) ผลการศึกษานี้ควรนำไปเป็นแนวทางพัฒนาพฤติกรรมการทำงานตามค่านิยมสร้างสรรค์ของข้าราชการตำรวจนครบาล เพื่อสนองนโยบายของสำนักงานตำรวจแห่งชาติในด้านการบริหารงานบุคคล โดยให้ความสำคัญต่อการสร้างบรรยากาศองค์กรให้เกิดความอบอุ่น การสนับสนุนให้การช่วยเหลือกัน สร้างความผูกพันต่อองค์การ รวมทั้งการปรับโครงสร้าง ระบบ และมาตรฐานงาน ในด้านระเบียบแบบแผนและข้อบังคับในการทำงานให้สอดคล้องกับรูปแบบการทำงาน การจัดการความเสี่ยงที่เกิดจากการทำงาน นอกจากนี้ยังผลการศึกษายังนำไปใช้ในการกำหนดทิศทางในการพัฒนาข้าราชการตำรวจนครบาล ให้มีความฉลาดทางจริยธรรม และ ทุนทางจิตวิทยาเชิงบวก เพื่อใช้สร้างข้าราชการตำรวจนครบาลให้เป็นข้าราชการตำรวจที่ดีพร้อมช่วยเหลือและให้บริการประชาชน ส่วนในด้านวิชาการการศึกษาวิจัยนี้จะเป็นการเพิ่มพูนความรู้และขยายความรู้เกี่ยวกับตัวแปรกลุ่มลักษณะทางจิต ตัวแปรกลุ่มภาวะผู้นำเชิงจริยธรรม ตัวแปรกลุ่มบรรยากาศองค์การ และพฤติกรรมการทำงานพฤติกรรมการทำงานตามค่านิยมสร้างสรรค์ที่สามารถนำมาเป็นต้นแบบของการวิจัยเพื่อขยายขอบเขตการศึกษาองค์ประกอบให้กว้างขวางและลึกซึ้งต่อไป